Walter Lübcke

**Walter Lübcke** (1953–2019) var en tysk lokalpolitiker i Hessen og medlem av Kristelig-demokratiske union (CDU). Den 2. juni 2019 ble han drept i sitt hjem av en nynazistisk ekstremist.

## Bakgrunn og utdanning
Etter skolegangen i Edertal, fullførte Lübcke i 1969 en toårig yrkesfaglig utdanning som bankansatt i Bad Wildungen. Under sin frivillige militærtjeneste 1975–1983 fullførte han en utdanning i personalledelse. Etter militærtjenesten jobbet Lübcke som assistent i pressekontoret for kunstutstillingen *[[Documenta|documenta 7]]*. Samtidig studerte han ved Universitetet i Kassel fra 1981 til 1986, og ble uteksaminert med en grad i samfunnsøkonomi. I 1991 forsvarte han sin doktoravhandling om «De tidlige økonomiske planleggingsforsøkene i Sovjetunionen: 1924–1928; Sosialisme mellom utopi og pragmatisme».

Walter Lübcke var medlem av den evangeliske kirken i Tyskland.

## Karriere
1986–1999 jobbet Lübcke som leder for *Instituttet for yrkesfaglig og politisk utdanning* i Rosbach vor der Höhe. På 1990-tallet var han i tillegg leder for leirskolen *Haus Mühlberg* i byen Ohrdruf i Thüringen, som hadde en sterk nynazistbevegelse etter gjenforeningen.

I 1986 ble Lübcke medlem av partiet CDU. 1987–2009 innehadde han diverse verv i lokallaget i Wolfhagen, der han også var folkevalgt.  1999-2009 var Lübcke medlem av Hessens landdag, før han i 2009 ble utnevnt til regjeringspresident av Kassel.

## Drapet
Allerede tidlig på 2000-tallet hadde den høyreekstreme terrororganisasjonen NSU ført opp Lübcke på en liste over sine fiender. I 2015 holdt Lübcke folkemøter om planlagte flyktningshjem i flere byer. På et slikt møte i Lohfelden den 14. oktober 2015 hadde den høyrepopulistiske organisasjonen Kagida plassert flere av sine medlemmer i salen, som forstyrret møtet. Dette fikk Lübke til å svare:*«Jeg er stolt over hva vi som distriktsregjering med staben, med de frivillige som er her, bidrar til dette, og jeg takker også elevene, det jeg har lest i avisa, og lærerne. Jeg har engasjert meg her for skolen, for at vi skal videreformidle også dette i skolen, det bærer frukt, at vi har en fantastisk skole, at vi med kirkene, som har en verdiformidling, der vi forteller at det lønner seg å bo i vårt land. At man må stå opp for verdier, og den som ikke deler disse verdiene, står fri til å forlate landet til enhver tid, om han er uenig. Dette er friheten, som enhver tysker har.»*En videosnutt av dette utsagnet ble spredt i sosiale medier gjennom flere år. En høyreekstrem blog har spredt et forfalsket sitat, sammen med Lübckes telefonnummer og privatadresse. Lübcke ble omtalt som landssviker, og mottok flere hundre trusselmeldinger. Også i årene etterpå ble videosnutten spredt av høyreekstreme blogger og av politikeren Erika Steinbach.

Natten til 2. juni 2019 ble Lübcke skutt utenfor hjemmet sitt. To uker senere ble høyreekstremisten Stephan Ernst arrestert for drapet. Han tilstod gjerningen den 25. juni, og forklarte at han deltok på folkemøtet i Lohfelden. Siden denne gangen har han vært rystet over Lübckes utsagn, og gått med tanken om å drepe han. Han hadde oppsøkt Lübckes hjem flere ganger siden 2017. I januar 2021 ble Ernst dømt til fengsel på livstid med påfølgende forvaring.

## Ettermæle
Den 13. juni 2019 ble det holdt en minnegudstjeneste med flere tusen deltakere i Martinskirken i Kassel, der Hessens ministerpresident Volker Bouffier, ordfører i Kassel Christian Geselle og flere andre holdt taler. Den største blant flere minnesamlinger var en demonstrasjon for «demokrati, toleranse, mangfold og åpenhet» med over 10 000 deltakere, som ble holdt 27. juni 2019 utenfor setet for distriktsregjeringen i Kassel.

Lübcke ble posthum tildelt Hessens høyeste utmerkelse, *Wilhelm-Leuschner-Medaillen*. I tillegg innstiftet staten Hessen *Walter-Lübcke-Demokratiprisen*, som tildeles personer, foreninger og institusjoner som engasjerer seg spesielt for demokratiske verdier.

Siden 2020 har flere gater, plasser, møterom, institusjoner og en bru blitt oppkalt etter Walter Lübcke. Det har blitt utgitt et minnefrimerke, til inntekt for et minnesmerke over Lübke. Dette minnesmerket ble avduket den 4. september 2025, til minne om Lübke og om Halit Yozgat, som begge ble ofre for høyreekstrem vold.

Et nytt minnesmerke ble plassert utenfor partisentralen til CDU i Berlin natten til 2. desember 2025. Minnesmerket består av en statue av Lübke med tilhørende minnepark, og innvies 5. desember. Installasjonen ble utviklet av det antifascistiske kunstnerkollektivet *Zentrum für politische Schönheit* som en advarsel om partiet CDUs økende samarbeid med det høyrepopulistiske partiet AfD.

## Referanser


## Eksterne lenker
* Nettsiden til minnesmerket utenfor partisentralen til CDU
* Walter-Lübcke-Demokratie-Preis - offisiell nettside om utmerkelsen